Nò la vógliu!...

Sò in tanti pa cansà chisthu mé dóru,
e lu mé córi è sèmpri più nïeddu,
e tutti vóni bè a Agniréddu,
lu còzzu, nò lu vóni lagà sóru.

Sò vaggiani, e calchuna vi n’è bèdda,
ma la più fattitaggia è una battìa
chi, a vidélla, pari una pupia
i la vidrina, visthuda di sèda.

Cantu lussu! Ma cand’abia dez’anni
(nò si n’ammènta di lu gh’éra prima)
vindìa finocciu e siri chimachima
igharrunada i l’óru di la ianna.

Ma lu babbu n’à fattu di biglietti
vindendi trigu e ozu a contrabandu;
manch’èddu nò s’ammènta più di candu
i la ribiglia nò abìa cazzètti.

Ed éra pinghinosu e isthrazzuradu,
e abà è signòri, e à dinà i li banchi,
e un palthò di trentamiria franchi
chi nò lu portha mancu l’avvucadu.

Èddu l’imbirrïeggia e l’à purthada
finzament’a vidé lu cuntinenti,
e la fàzi marcià in pirmanènti
bèn visthuda di sèda e prufumada.

Ma nò la vogliu! E si un’althra vóltha
mi dizzidu a turrami a cuiubà,
a mé muglieri l’aggiu a isciubarà
uguari uguari a chidda chi m’è mórtha:

inginïósa e di raru sintidu,
unestha, bè educada e fazzindina,
e bòna a isthà i la bazza e in cuzina
e a fà lu pani bèddu suïghidu.

E si la nótti tòrru isthraccu assai
da lu trabagliu fattu pa tant’óri,
éu vógliu in casa, cu li mé figlióri
e mé muglieri, la firizzidài.

Nò saraggiu la fòra di la gènti,
cu l’òru di li corri e l’accunosthu,
mé muglieri abarà lu cabu a posthu
senza macchini di la pirmanènti!